作者：史达祖
词牌/韵律：龙吟曲・水龙吟

paragraphs: 道人越布单衣，兴高爱学苏门啸。
有时也伴，四佳公子，五陵年少。
歌里眠香，酒酣喝月，壮怀无挠。
楚江南，每为神州未复，阑干静、慵登眺。
今日征夫在道。
敢辞劳、风沙短帽。
休吟稷穗，休寻乔木，独怜遗老。
同社诗囊，小窗针线，断肠秋早。
看归来，几许吴霜染鬓，验愁多少。